Geliefde dokter op plaas doodgeskietDrs. Werner en Mariette Emslie. Foto: Via Facebook Dr. Werner Emslie (55), ŉ geliefde algemene praktisyn van Lephalale (Ellisras) in Limpopo, is Woensdagaand op sy plaas buite die dorp doodgeskiet. Brig. John Masia, polisiewoordvoerder, het aan Maroela Media gesê vier mans, waarvan twee met pistole gewapen was, het Emslie en sy vrou Mariëtte (55), wat ook ŉ dokter is, omstreeks 20:00 op hul plaas in die Afguns-omgewing oorval. Emslie is tydens die aanval doodgeskiet terwyl hy buite sy huis gesit het en sy vrou is in die maag gewond. Die egpaar se dogter, ŉ student, was ook tydens die voorval in die huis. Die aanvallers het met twee vuurwapens en die egpaar se bakkie gevlug. Die bakkie is later ŉ paar kilometer van die plaas af verlate gevind, vanwaar die aanvallers glo in ŉ ander voertuig verder gevlug het. Marius Müller, nasionale operasionele koördineerder van AfriForum, het aan Maroela Media gesê die veiligheidstrukture is omstreeks 20:45 geaktiveer. “Die vrou is na die Mediclinic Lephalale gehaas. Die koeël het haar lewer getref en sy moes by die hospitaal ŉ noodoperasie kry om die bloeding te stop. SA CAN (Community Action Network) en AfriForum het ŉ helikopter van Netcare 911 uit Gauteng laat kom om haar na ŉ hospitaal in Pretoria te neem vir behandeling. Haar toestand is tans ernstig maar stabiel,” het Müller gesê. Volgens hom is die egpaar se dogter, Barbara, erg getraumatiseerd en by haar familie. Sy het nie ernstige beserings opgedoen nie. Müller het gesê AfriForum sal reël dat familie berading ontvang. Masia het gesê die polisie ondersoek ŉ saak van moord. ŉ Volskaalse soektog is na die verdagtes van stapel gestuur. Niemand is nog in verband met die voorval in hegtenis geneem nie. Müller het al die rolspelers, waaronder die Heritage Protection Group (HPG), SA CAN, AfriForum-buurtwaglede en die polisie, bedank vir hul samewerking. Barbara, Mariëtte en Werner Emslie. Foto: Via Facebook.